El Fary

José Luis Cantero, naixito de Madrit o 20 d'agosto de 1937, y muerto lo 19 de chunio de 2007, en Madrit (Espanya), conoixito profesionalment como El Fary, yera un actor y cantaire espanyol. Yera o pai d'o tamién cantaire Javi Cantero.

O mas choven de seis chirmans, Cantero naixió en una familia humil en o barrio de Las Ventas en Madrit, amán d'a plaza de toros. Cuan yera chicorrón no le cuacaba ir ta la escuela y preferiba pasar o tiempo remerando a lo suyo idolo, lo cantaire de copla Rafael Farina. De Farina viene o nombre d'El Fary.

Antis de trunfar, El Fary treballó de chardinero y taxista ta ganas os diners que le valioron ta gravar as suyas primeras cancions. Cuan ya heba editatos y gravatos os discos, se diz que él mesmo os vendeba en l'azoque de Madrit. Allora tamién participaba en competicions de cantaires en a radio y actuaba en fiestas locals. No estió dica que no tenió 30 anyos que El Fary podió ganar diners como cantaire cuan le gritoron de Cordoba (Espanya) ta substituyir a atro cantaire. Dimpués, o lechendario Antonio Molina lo contrató ta una chira de dos meses.

En os anyos 1990 El Fary alcanzó lo exito en o mundo d'a televisión, cuan protagonizaba la serie Menudo es mi padre en o papel d'un taxista. O papel se fació a mida ta él, ya que en a suya vida tamién estió taxista. Mesmo lo títol d'a serie yera un chuego de palabras con a estatura d'El Fary.

Rematando a decada la suya carrera tenió atra vegata un nuevo empentón cuan o director de cine Santiago Segura gravó a comedia Torrente: El brazo tonto de la ley. O protagonista, Jose Luis Torrente (papel interpretato por o mesmo Santiago Segura), ye un policía malcriato, racista y corruto que ye fan d'El Fary. A canción principal d'a pelicula, "Apatrullando la ciudad", yera cantata por El Fary.

En chinero de 2007, dimpués de Nadal, se le diagnosticó un cancer de polmón, pero no heba remeyo y le daban un anyo y meyo de vida. A familia querió mantener-lo en a intimidat, pero en abril de 2007, cuan li facioron una entrevista (la zaguera ofreixita por él), fació publico que teneba dita malautía. Morió o 19 de chunio de 2007, a las 9 y meya d'o maitín alto u baixo, en un hespital de Madrit con 69 anyos d'edat.

 Vinclos externos 
 Club de fans d'El Fary.

Categoría:Actors d'a Comunidat de Madrit
Categoría:Cantaires d'a Comunidat de Madrit
Categoría:Cantaires en castellano
Categoría:Muertos en Madrit
Categoría:Naixius de Madrit
Categoría:1937 (naixencias)
Categoría:2007 (muertes)